**Telki Község Önkormányzata**

**2089 Telki, Fő út 1**

**Dr. Lack Mónika jegyző asszony részére**

**Tisztelt Jegyző asszony, Kedves Mónika**

Megkaptuk levelét a belterületen elszaporodott rókákkal kapcsolatban. A Zsámbéki Medence Vadásztársaság egyik legfőbb törekvése, hogy a vadászterületét érintő települések lakosaival a lehető legjobb kapocslatot alakítsa ki, mindkét fél megelégedésére.

A Zsámbéki Medence Vt. kijelölt vadászterületének határa az 11102-es Gumiút, a Telkit és Perbált összekötő 1103-as közúttól délnyugatra eső terület, tehát mint vadászatra jogosult, erről a területről tudunk nyilatkozni. Telki további közigazgatási területével határos vadászterületen a Pilisi Parkerdő Zrt. a vadászatra jogosult.

Az Ön által jelezett problémát, a Zsámbéki Medence Vt. - mint a Telki község közigazgatási határán belüli egyik vadászatra jogosult - a törvényi előírások miatt nem tudja kezelni, mivel az 1996 év LV. törvény - a vadászati törvény - egyértelműen kijelöli a vadászatra jogosult vadászterületét.

Vtv 8§ (2) szerint **"Nem minősül vadászterületnek, és a vadászterület kiterjedésének megállapításánál figyelmen kívül kell hagyni az azon található**

1. **település közigazgatási belterületét...."**

Ez azt jelenti, hogy a Zsámbéki Medence Vadásztársaságnak sem a tagjai, sem a hivatásos vadászai nem folytathatnak vadászati tevékenységet a vadászterület határain kívül, sőt 253/2004 (VII.31) kormány rendelet 38§ (1) bekezdés a.) pontja szerint **" a lakott területen, közterületen, nyilvános helyen, közforgalmú közlekedési eszközön - az (1a)-(1b) bekezdésben meghatározott kivétellel, illetve jogszabály eltérő rendelkezésének hiányában - hosszú lőfegyverét csak ürítve, tokban, rövid lőfegyverét, gáz- és riasztófegyverét üres tárral - kivéve, ha a tár kiürítését a gáz- és riasztófegyver adott típusának gyártási sajátosságai nem teszik lehetővé -, a fegyver és a lőszer (töltény) elkülönített csomagolásával, zárt dobozban vagy egyéb zárt tárolóeszközben szállíthatja, amelynek során köteles megtenni minden szükséges intézkedést annak érdekében, hogy a lőfegyverhez, a gáz- és riasztófegyverhez, illetve a lőszerhez illetéktelen személy ne férhessen hozzá;"**

A fenti bekezdés azt jelenti, hogy a vadászfegyverünket sem vehetjük elő a nem vadászterületnek minősülő területen.

A vad egyedeinek befogása sem lehetséges. Vtv 56§ (1) szerint. **"Vadászat a vadnak az e törvényben engedélyezett eszközzel, vagy ragadozó madárral, illetve magyar agárral és engedélyezett módon vadász által, vadászterületen történő elejtésére, vagy elfogására irányuló tevékenység."**

Mivel a. belterület nem vadászterület, ezen vadászati tevékenység sem folytatható.

A jogszabályi hivatkozások alapján látható, hogy a ZsmVt-nek, mint vadászatra jogosultnak semmilyen lehetősége nincs az Ön által jelzett probléma megoldására.

A megoldás, amit javasolni tudunk, a 253/2004 (VII.31) kormány rendelet 36§-a szerinti eljárás, amit Ön is kezdeményezhet:

**36. §** (1) Lakott területen a kárt okozó vad elejtéséhez - közegészségügyi, illetve közbiztonsági okból, illetve a köz- és magántulajdon súlyos károsodástól való megóvása érdekében - az elejtés helye szerint illetékes rendőrkapitányság, Budapesten a Budapesti Rendőr-főkapitányság, a Budapest Liszt Ferenc Nemzetközi Repülőtér területén a Repülőtéri Rendőr Igazgatóság engedélye szükséges.

(2) Az (1) bekezdés szerinti engedély kiadása iránti kérelemnek tartalmaznia kell

*a).* az elejtést irányító és a résztvevő természetes személyazonosító adatait, a fegyvertartási engedély adatait,

*b)* az elejtés pontos helyét, idejét, és

*c)* a biztonsági intézkedéseket, a lakosság tájékoztatásának módját.

(3) Az érintett helyi önkormányzatot, valamint a területileg illetékes vadászatra jogosult szervet az (1) bekezdés szerinti engedély kiadásáról haladéktalanul tájékoztatni kell.

A fenti eljárásban természetesen a Vt. nagyon szívesen közreműködik Önökkel, illetve a Vtv-ben előírt módon a vadászterületen kiemelten kezeljük a rókák gyérítést.

2019. 04. 29. Vágó István

 Elnök

 Zsámbéki Medence Vadásztársaság